IZVEDBENI SKLEP KOMISIJE (EU) 2018/1522

z dne 11. oktobra 2018

o skupni obliki za nacionalne programe nadzora nad onesnaževanjem zraka v skladu z Direktivo (EU) 2016/2284 Evropskega parlamenta in Sveta o zmanjšanju nacionalnih emisij za nekatera onesnaževala zraka

(notificirano pod dokumentarno številko C(2018) 6549)

(Besedilo velja za EGP)

EVROPSKA KOMISIJA JE –

Ob upoštevanju Pogodbe o delovanju Evropske unije,

ob upoštevanju Direktive (EU) 2016/2284 Evropskega parlamenta in Sveta z dne 14. decembra 2016 o zmanjšanju nacionalnih emisij za nekatera onesnaževala zraka, spremembi Direktive 2003/35/ES in razveljavitvi Direktive 2001/81/ES (1) ter zlasti člena 6(10) navedene direktive,

ob upoštevanju naslednjega:

(1) Nacionalni program nadzora nad onesnaževanjem zraka je v skladu z Direktivo (EU) 2016/2284 glavno orodje upravljanja, ki podpira države članice pri načrtovanju nacionalnih politik in ukrepov za izpolnitev nacionalnih obveznosti zmanjšanja emisij, določenih v navedeni direktivi za leti 2020 in 2030, s čimer povečuje predvidljivost za deležnike in spodbuja preusmeritev naložb v čiste in učinkovite tehnologije. Prispeva k doseganju ciljev glede kakovosti zraka v skladu s členom 1(2) navedene direktive ter k zagotavljanju skladnosti z načrti in programi, določenimi na drugih pomembnih področjih, vključno s podnebjem, energijo, kmetijstvom, industrijo in prometom.

(2) Na podlagi člena 6(5) Direktive (EU) 2016/2284 se je treba o osnutkih nacionalnih programov nadzora nad onesnaževanjem zraka in vseh pomembnih posodobitvah pred dokončanjem teh programov posvetovati z javnostjo v skladu s členom 2(2) Direktive 2003/35/ES Evropskega parlamenta in Sveta (2) in pristojnimi organi, ki imajo odgovornosti na področju onesnaževanja, kakovosti in upravljanja zraka.

(3) Nacionalni programi nadzora nad onesnaževanjem zraka bi morali prispevati tudi k uspešnemu izvajanju načrtov za kakovost zraka, pripravljenih v skladu s členom 23 Direktive 2008/50/ES Evropskega parlamenta in Sveta (3). Zato bi morale države članice upoštevati, da je treba na območjih in v aglomeracijah s previsokimi koncentracijami onesnaževal zraka in/ali na tistih območjih ter v aglomeracijah, ki znatno prispevajo k onesnaženosti zraka na drugih območjih in v aglomeracijah, tudi v sosednjih državah, zmanjšati emisije zlasti dušikovih oksidov in drobnih delcev.

(4) Kot je poudarjeno v drugem poročilu Komisije o stanju energetske unije (4), bi morale države članice pripraviti nacionalne energetske in podnebne načrte vzporedno s svojimi nacionalnimi programi nadzora nad onesnaževanjem zraka, kadar koli je to mogoče, da se zagotovijo sinergije in zmanjšajo stroški izvajanja, saj ti načrti pretežno temeljijo na podobnih ukrepih in dejavnostih.

(5) Da bi se povečala skladnost s poročanjem o politikah in ukrepih v okviru podnebne in energetske politike, je treba skupno obliko za nacionalni program nadzora nad onesnaževanjem zraka tam, kjer obstajajo podobnosti, uskladiti z obveznostmi poročanja na podlagi Uredbe (EU) št. 525/2013 Evropskega parlamenta in Sveta (5) in Izvedbene uredbe Komisije (EU) št. 749/2014 (6).

(6) Za izpolnjevanje obveznosti zmanjšanja emisij za amoniak, določenih v Direktivi (EU) 2016/2284, je treba določiti dodatne nacionalne politike in ukrepe. Zato bi morali nacionalni programi nadzora nad onesnaževanjem zraka vključevati tudi sorazmerne ukrepe, ki bi se uporabljali za kmetijski sektor.

(7) Določitev skupne oblike za nacionalni program nadzora nad onesnaževanjem zraka naj bi olajšala preverjanje programov, ki bi ga morala Komisija izvesti v skladu s tretjim pododstavkom člena 10(1) Direktive (EU) 2016/2284, in omogočila večjo primerljivost programov med državami članicami.

(8) Države članice lahko v svojem nacionalnem programu nadzora nad onesnaževanjem zraka poleg obvezne vsebine navedejo ustrezne dodatne informacije o predvidenih politikah in ukrepih, namenjenih odpravljanju najbolj škodljivih onesnaževal ob upoštevanju občutljivih skupin človeške populacije. V skladu s členom 1(2) Direktive (EU) 2016/2284 lahko predvidijo tudi ukrepe, namenjene nadaljnjemu zmanjševanju emisij, da se dosežejo ravni kakovosti zraka v skladu s smernicami za kakovost zraka, ki jih je objavila Svetovna zdravstvena organizacija, ter cilji Unije na področju zaščite biotske raznovrstnosti in ekosistemov.

(9) Čeprav se v skladu s členom 4(3) Direktive (EU) 2016/2284 emisije v mednarodnem pomorskem prometu in emisije zrakoplovov zunaj ciklusa vzletanja in pristajanja ne upoštevajo za namene izpolnjevanja obveznosti zmanjšanja emisij, lahko države članice v svojih nacionalnih programih nadzora nad onesnaževanjem zraka navedejo tudi predvidene politike in ukrepe, namenjene zmanjšanju emisij iz teh virov.

(10) Države članice so o osnutku skupne oblike razpravljale in predložile pripombe na sejah strokovne skupine za kakovost zunanjega zraka 4. aprila 2017, 28. novembra 2017 in 9. aprila 2018 (7).

(11) Ukrepi iz tega sklepa so v skladu z mnenjem Odbora za kakovost zunanjega zraka, ustanovljenega s členom 29 Direktive 2008/50/ES –

SPREJELA NASLEDNJI SKLEP:

Člen 1 Predmet urejanja Skupna oblika za nacionalni program nadzora nad onesnaževanjem zraka iz člena 6(10) Direktive (EU) 2016/2284 je določena v Prilogi k temu sklepu.

Člen 2 Oblika Države članice za poročanje Komisiji o svojem nacionalnem programu nadzora nad onesnaževanjem zraka v skladu s členom 10(1) Direktive (EU) 2016/2284 uporabijo skupno obliko, določeno v Prilogi.

Člen 3 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 11. oktobra 2018 Za Komisijo Predsednik Jean-Claude JUNCKER

(1) UL L 344, 17.12.2016, str. 1.

(2) Direktiva 2003/35/ES evropskega parlamenta in Sveta z dne 26. maja 2003 o sodelovanju javnosti pri sestavi nekaterih načrtov in programov v zvezi z okoljem in o spremembi direktiv Sveta 85/337/EGS in 96/61/ES glede sodelovanja javnosti in dostopa do sodišč (UL L 156, 26.6.2003, str. 17).

(3) Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).

(4) COM(2017) 53 final z dne 1. februarja 2017, str. 14.

(5) Uredba (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES (UL L 165, 18.6.2013, str. 13).

(6) Izvedbena uredba Komisije (EU) št. 749/2014 z dne 30. junija 2014 o strukturi, obliki, postopkih predložitve in pregledu informacij, ki jih sporočajo države članice v skladu z Uredbo (EU) št. 525/2013 Evropskega parlamenta in Sveta (UL L 203, 11.7.2014, str. 23).

(7) Gl. register strokovnih skupin Komisije (skupina E02790), http://ec.europa.eu/transparency/regexpert/index.cfm?Lang=SL.